แนวโน้มผู้ติดเชื้อโควิด -19 ในไทยภายใน 1-2 สัปดาห์นี้ ยังทรงตัวระดับสูง ห่วงวัยทำงานติดเชื้ออาการน้อยเป็นพาหะนำเชื้อสู่กลุ่มเปราะบาง
นพ.ธงชัย กีรติหัตถยากร รองปลัดกระทรวงสาธารณสุข กล่าวในการแถลงข่าวสถานการณ์โควิด-19 เตือนภัยระดับ 4 ทั่วประเทศ ว่า สัปดาห์ที่ผ่านมาผู้ติดเชื้อโควิดมีแนวโน้มสูงขึ้นทั่วโลก โดยเฉพาะภาคพื้นเอเชียทุกประเทศมีแนวโน้มสูง และคาดการณ์ว่าภายใน 1-2 สัปดาห์นี้แนวโน้มยังทรงตัวระดับสูงในประเทศไทย อย่างไรก็ตาม แม้ขณะนี้โควิดในไทยเป็นสายพันธุ์โอมิครอนกว่าร้อยละ 90 ความรุนแรงจะต่ำกว่าสายพันธุ์เดลตาประมาณ 10 เท่า แต่หากปล่อยให้ผู้ติดเชื้อมากขึ้น โอกาสที่เชื้อจะไปสู่กลุ่มเสี่ยงคือ ผู้สูงอายุ ผู้มีโรคประจำตัวก็จะสูงขึ้นได้ เพราะกลุ่มวัยทำงานที่มีการรวมกลุ่ม สังสรรค์ ทานอาหารร่วมกัน หากติดเชื้อจะพาหะนำเชื้อไปยังกลุ่มเปราะบาง จึงเป็นสิ่งสำคัญที่ต้องช่วยกันชะลอการติดเชื้อ ด้วยมาตรการ VUCA โดยเฉพาะ U คือ UP : Universal Prevention ป้องกันตัวเองสูงสุดตลอดเวลา ตรวจ ATK เป็นประจำ หากผลเป็นบวกให้กักตัวเองและประสานสายด่วนโทร 1330